
[bookmark: _Hlk161829668]Informatīvais ziņojums
“Par skolēnu pārvadājumu turpmāku iekļaušanu reģionālās nozīmes maršrutu tīklā, nodrošinot sabiedriskā transporta pakalpojumu sniegšanas modeļa pilnveidi”

Ministru kabinets 2023. gada 24. oktobra sēdē (prot. Nr.53, 52.§, 6. punkts) uzdeva Satiksmes ministrijai līdz 2024. gada 1. jūnijam izstrādāt un iesniegt izskatīšanai Ministru kabinetā informatīvo ziņojumu par sabiedriskā transporta pakalpojumu sniegšanas modeļa pilnveidi.
Savukārt, Ministru kabineta 2023. gada 24. oktobra sēdē (prot. Nr. 53, 52.§, 8.punkts) Vides aizsardzības un reģionālās attīstības ministrijai (turpmāk – VARAM) sadarbībā ar Izglītības un zinātnes ministriju (turpmāk – IZM) un Satiksmes ministriju (turpmāk – SM) līdz 2024. gada 1. jūnijam uzdots izstrādāt un iesniegt izskatīšanai Ministru kabinetā informatīvo ziņojumu par pašvaldībām ar 2025. gadu nepieciešamajām investīcijām ilgtspējīgas izglītības ekosistēmas projektiem.
Šis ziņojums ir skatāms kopsakarā ar VARAM informatīvo ziņojumu par pašvaldībām ar 2025. gadu nepieciešamajām investīcijām ilgtspējīgas izglītības ekosistēmas projektiem, jo jautājumi ir cieši savstarpēji saistīti.
Pēc intervijām, kuras Valsts sabiedrība ar ierobežotu atbildību “Autotransporta direkcija” (turpmāk – ATD) ir veikusi ar 36 novada pašvaldībām ir saņēmusi informāciju par galvenajiem pasākumiem, kādus tās mācību procesu organizēšanai plāno veikt. Galvenokārt tiek norādīti:
1. Jaunu skolu būvniecība;
2. Izglītības infrastruktūras attīstība (aprīkojums, drošība);
3. Ceļu un ielu infrastruktūras uzlabošana;
4. Sporta infrastruktūra; 
5. Autobusu iegāde.
Analizējot pašvaldību minēto, var secināt, ka kopumā reģionos skolu tīkla sakārtošanai biežāk norādītās vajadzības attiecināmas uz esošo izglītības iestāžu infrastruktūras attīstību, kas ietver izglītības iestāžu mācību korpusa telpu atjaunošanu un energoefektivitātes pasākumus, to labiekārtošanu, kvalitatīva mācību procesa organizēšanai nepieciešamā aprīkojuma un inventāra iegādi un uzlabošanu, iestāžu. Vienu no nozīmīgām daļām sastāda arī transporta iegāde, pietam jauna transporta gadījumā ievērojot arī zaļā iepirkuma prasības, kas bieži vien pašvaldībām uzliek lielu pienākumu un atbildību pret izvēlētā transporta iegādi. Vienlaikus tiek izdarīti arī secinājumi, ka katrā no pašvaldībām ir atšķirīga pieeja attiecībā uz skolēnu pārvadājumiem, kurus tā nodrošina. Lielākā daļa pašvaldību izvēlas pakalpojumu sniedzējus, ar kuriem slēgt savstarpēju līgumu par skolēnu pārvadāšanu, tādejādi tām nepieciešami mazāki ieguldījumi sava autobusa parka uzturēšanai un autobusu vadītāju atalgojuma nodrošināšanai. Vienlaikus ir pašvaldības, kas lielāko daļu skolēnu pārvadāšanu nodrošina, izmantojot tieši reģionālās nozīmes maršrutus. Vienlaikus pastāv arī modelis, kur daļēji (atkarībā administratīvās teritorijas, ģeogrāfiskās specifikas) skolēnu pārvadājumi tiek kombinēti nodrošinot to ar savu transportu un reģionālas nozīmes maršrutiem vai pasūtītiem ārpakalpojuma sniedzējiem vai reģionālās nozīmes maršrutiem. 
Pašvaldības nodrošināto skolēnu pārvadājumu īpatsvars (%) pret nobraukumu reisiem reģionālās nozīmes maršrutu tīklā ar atzīmi (kursē mācību laikā): 20-39% robežās ir 3 pašvaldībās; no 40-59% robežās ir 5 pašvaldībās; 60-79% robežās ir 8 pašvaldībās; 80-100 ir 13 pašvaldībās. No 36 pašvaldībām 12 pašvaldības apliecina, ka pastāv potenciāls iekļaut pašvaldības organizētus skolēnu pārvadājumus reģionālās nozīmes maršrutus, no tām 4 pašvaldības, kurās pašu organizēto pārvadājumu īpatsvars ir 80-100%; 7 pašvaldībās, kur īpatsvars ir 60-79% un 1 pašvaldība, kur īpatsvars ir 40-59%. 
Tātad, kopējo pašvaldību nodrošināto skolēnu maršrutu īpatsvaru krietni samazinot un tuvojoties 50 % īpatsvaram kopumā. 
Lai nodrošinātu iespējas skolēniem nokļūt līdz izglītības iestādēm, 2020.gadā veiktas izmaiņas 52 maršrutos, 2021.gadā – 34 maršrutos, bet 2022.gadā – 44 maršrutos, 2023. gadā – 86 maršrutos, atverot jaunus reisus vai pieskaņojot esošo reisu izpildi skolēnu vajadzībām. Tādejādi skolēnu pārvadāšanai pielāgoti aptuveni 5,9% maršrutu no kopējā maršrutu tīkla autobusu satiksmē. Šādā skolēnu pārvadājumu modelī pašvaldībām nav jānorēķinās par skolēnu pārvadājumiem, taču pašvaldības nodrošina skolēnu biļešu vai abonementa biļešu iegādi, par ko veic norēķinus ar sabiedriskā transporta pakalpojumu sniedzējiem (pārvadātājiem). Savukārt ieņēmumus no skolēnu pārvadāšanas pārvadātājs iekļauj Pārskatā par sabiedriskā transporta pakalpojumu peļņu vai zaudējumiem, tādējādi samazinot aprēķināto zaudējumu kompensācijas apmēru. Attiecīgi pašvaldībām skolēnu vajadzībām veidoto reisu finansējums no valsts budžeta sabiedriskā transporta pakalpojumu sniedzējiem (pārvadātājiem) veido aptuveni 4 miljoni euro gadā, taču, notiekot skolu reformai, izmaksas ir būtiski lielākas un šobrīd nav aprēķināmas, jo nav zināms nobraukuma apmērs, par kādu varētu palielināties reisu apjoms, integrējot skolēnu pārvadājumus reģionālās nozīmes maršrutu tīklā, kā arī sabiedriskais transports lielākoties tiek plānots ne tikai skolēnu pārvadāšanai, bet visu pasažieru vajadzībām.
Tomēr pēc intervijām ar pašvaldībām ir secināms, ka skolēnu pārvadājumus nebūs iespējams pilnībā integrēt reģionālajā satiksmē un būs nepieciešams saglabāt arī pašvaldību lomu skolēnu pārvadājumu organizēšanā, jo pašvaldības nodrošina ne tikai skolēnu pārvadājumus, lai sasniegtu izglītības iestādes, bet arī nokļūšanu uz ārpusskolas aktivitātēm. Tāpat reģionālās nozīmes maršrutā paredzētās pieturvietas nesasniedz viensētas vai citas apdzīvotas vietas, kur ceļu infrastruktūra nav iekārtota vai atbilstoša pasažieru uzņemšanai. Pēc ATD veiktajām sarunām ar pašvaldībām, tiek izdarīts secinājums, ka esošie skolēnu pārvadājumu modeļi turpinās darboties un tā būs sastāvdaļa no izglītības ekosistēmas. 
Vienlaikus veicot pielāgojumus maršrutu tīklā, pēc informācijas saņemšanas no pašvaldībām kārtējā mācību gada beigās, kopējo pašvaldību nodrošināto skolēnu maršrutu īpatsvaru varētu samazināt, tuvojoties 50 % īpatsvaram kopumā, lielāku uzsvaru liekot tieši uz pielāgotiem reisiem reģionālās nozīmes maršrutu tīklā. Vienlaikus minētajā situācijā, kad tiek reorganizēts skolu tīkls, kā arī vairākas pašvaldības integrē skolēnu pārvadājumus reģionālajā maršrutu tīklā, nav izvērtēts jautājums par valsts budžeta finansējumu un tā pietiekamību, jo, paplašinot maršrutu tīklu skolēnu pārvadāšanas vajadzībām, tiek meklēti risinājumi citu maršrutu vai reisu slēgšanai, lai pakalpojumu apjoms vēl vairāk nepārsniegtu jau pašlaik nepietiekamo valsts budžeta finansējuma apjomu. Līdz ar to gadījumos, kad pašvaldība sadarbībā ar ATD integrē skolēnu pārvadājumus kopējā maršrutu tīklā, samazinās pašvaldībai un tās deleģētās funkcijas nodrošināšanai nepieciešamais finansējums – nodrošinot ārpakalpojumu un, maksājot nolīgto līguma cenu, vai, iegādājoties autobusus, un, algojot autobusu vadītājus. Savukārt zaudējumu kompensācija reģionālās nozīmes maršrutu tīklā palielinās tajos gadījumos, kad kopējais pasažieru skaits nav pietiekams, lai segtu maršruta (reisa) izdevumus. 
Lai nākotnē risinātu šo jautājumu, iespējams, ir nepieciešams lemt par atsevišķa mērķdotācijas apjoma piešķiršanu tieši skolēnu pārvadājumu nodrošināšanai reģionālajā maršrutu tīklā, tādējādi netiktu būtiski skarts iedzīvotāju pieprasījums pēc pārvadājumiem, kā arī lēmumu pieņemšana par skolēnu pārvadājumu integrēšanu vai pielāgošanu esošajam maršrutu tīklam būtu neatkarīga no iedzīvotāju mobilitātes nodrošināšanai iedalītā valsts budžeta finansējuma. 
Kā papildus iespēju ATD saskata arī skolēnu mēnešbiļetes ieviešanu kā reģionālās nozīmes maršrutu – sabiedriskā transporta biļešu produktu, kas būtu pašvaldības apmaksāts, bet ar vecāku līdzmaksājumu. Vienlaikus tiktu nodrošinātas plašākas mobilitātes iespējas arī pašiem skolēniem, izmantojot vairāk nekā vienu reģionālās nozīmes maršrutu novadā ar to pašu mēnešbiļeti. Tiktu palielināti ieņēmumi, pretī dodot plašākas mobilitātes iespējas
Lai panāktu līdzsvaru kopējā sistēmā, tajos gadījumos, kad pašvaldības nodod savu daļēju funkciju pildīšanu ar valsts pasūtītiem un organizētiem sabiedriskā transporta pakalpojumiem reģionālās nozīmes maršrutu tīklā, kuri tiek apmaksāti no valsts budžeta – tādos gadījumos tiek paredzēts arī daļējs pašvaldības līdzfinansējums. Iespējams to var risināt ar pašvaldības garantētiem apmaksātiem braucieniem (iepriekšminēto skolēnu mēnešbiļeti ar līdzfinansējumu), lai pašvaldībā atvēlēto līdzekļu apjomu skolēnu pārvadājumiem samazinātu, organizējot savus pārvadājumus vai iepērkot ārpakalpojumu un nepalielinātu ietekmi uz zaudējumu kompensācija apmēra pieaugumu pārvadātājiem. Citos gadījumos, kad skolēnu skaits ir liels, pašvaldības līdzfinansējums tiktu novirzīts caur iepriekšminēto atsevišķo mērķdotāciju tieši skolēnu pārvadājumu nodrošināšanai reģionālajā maršrutu tīklā.
Jebkādu izmaiņu noteikšanai saistībā ar skolēnu pārvadājumiem ir nepieciešams dialogs ar pašvaldībām, uzklausot viņu redzējumu un viedokli par iespējām salāgot ne tikai maršrutu tīklu ar skolēnu pārvadājumiem, bet arī jautājumu, kas saistīts ar finansēšanu no pašvaldību budžeta līdzekļiem un normatīvo aktu izstrāde.
Līdz ar to plānots turpināt gadiem iesākto maršrutu tīkla pārorganizēšanu un pielāgošanu skolēnu vajadzībām, bet lai turpmāk veiksmīgāk ieviest izmaiņas maršrutu tīklā - operatīvi līdz jauna mācību gada sākumam, plānots rīkot sanāksmes ar pašvaldībām, sākot jau no kārtējā gada marta. Pirmajā posmā identificētu izmaiņas, kuras ir zināmas uzreiz un otrajā posmā pēc kārtējā mācību gada beigām – attiecibā uz jauno mācību gadu septembrī, ievērtējot pašvaldības pieņemtos lēmumus par skolu reorganizēšanu, slēgšanu vai optimizēšanu. Turpmāk reģionālās nozīmes maršrutu tīklā iekļaujot skolēnu pārvadājumus, nepieciešams realizēt iepriekšminētos pasākumus, (pašvaldības līdzfinansējums, mērķdotācija, mēnešbiļete ar vecāku līdzfinansējumu) fiskāli neitrālam zaudējuma apmēram.

